b'\n_START_ARTICLE_\nSoojuselektrijaam\n_START_PARAGRAPH_\nSoojuselektrijaam (l\xc3\xbchend SEJ) ehk soojusj\xc3\xb5ujaam on elektrijaam, mis muundab soojusenergiat elektrienergiaks. Soojusenergia kas saadakse loodusest, toodetakse elektrijaamas v\xc3\xb5i on m\xc3\xb5ne muu protsessi k\xc3\xb5rvalsaadus._NEWLINE_Tavaliselt saadakse soojusenergiat orgaanilise k\xc3\xbctuse p\xc3\xb5letamisel ja seet\xc3\xb5ttu rajatakse SEJ kohta, kus k\xc3\xbctus on suhteliselt odav. Kivi- v\xc3\xb5i pruuns\xc3\xbctt kasutavad SEJ-d ehitatakse s\xc3\xb6ekaevanduspiirkonda, sest elektrit on m\xc3\xa4rksa odavam transportida kui k\xc3\xbctust._NEWLINE_Soojuselektrijaama elektriseadmestiku moodustavad elektrigeneraatorid, jaotusseadmed, pingek\xc3\xb5rgendusalajaam, kontroll- ja juhtseadmed ning abiseadmed._NEWLINE_Esimesed SEJ-d rajati 1882 New Yorgis ja Londonis._NEWLINE_SEJ kasutegur on 33\xe2\x80\x9348%. Vastavalt termod\xc3\xbcnaamika seadustele on kasutegur piiratud turbiini siseneva ja sellest v\xc3\xa4ljuva gaasi absoluutse temperatuuri suhtega. Seep\xc3\xa4rast n\xc3\xb5uab kasuteguri suurendamine k\xc3\xb5rgemate temperatuuride kasutamist ja j\xc3\xa4relikult suuremat r\xc3\xb5hku. Minevikus on katsetatud muidki t\xc3\xb6\xc3\xb6vedelikke, n\xc3\xa4iteks elavh\xc3\xb5bedat, ning vastavalt konstrueeriti elavh\xc3\xb5bedaauruturbiin, sest elavh\xc3\xb5bedaaur v\xc3\xb5ib madalamal t\xc3\xb6\xc3\xb6r\xc3\xb5hul omandada k\xc3\xb5rgema temperatuuri kui vesi, aga elavh\xc3\xb5be ei k\xc3\xb5lvanud kasutada m\xc3\xbcrgisuse ja halva soojusjuhtivuse t\xc3\xb5ttu.\n_START_SECTION_\nLiigitus\n_START_PARAGRAPH_\nK\xc3\xbctuse oleku j\xc3\xa4rgi liigitatakse tahket, vedelat, gaasilist ja korraga mitut liiki k\xc3\xbctust tarbivaid soojuselektrijaamu._NEWLINE_Soojusmootorite j\xc3\xa4rgi eristatakse auruturbiin-, gaasiturbiin- ja diiselelektrijaamu._NEWLINE_V\xc3\xa4ljastatava energia j\xc3\xa4rgi eristatakse kondensatsiooni- ja termofikatsioonielektrijaamu._NEWLINE_Koormuse j\xc3\xa4rgi eristatakse baaselektrijaamu ja tippelektrijaamu. Baaselektrijaama koormus on aasta jooksul p\xc3\xbcsiv, tippelektrijaama koormus v\xc3\xb5ib muutuda j\xc3\xa4rsult._NEWLINE_Eriliiki soojuselektrijaamad on tuumaelektrijaamad, geotermilised elektrijaamad ja p\xc3\xa4ikeseelektrijaamad.\n_START_SECTION_\nK\xc3\xb5rvalsaadused\n_START_PARAGRAPH_\nPaljud soojuselektrijaamad saavad lisaks soojusele ja elektrile toota auru. K\xc3\xb5rvalsaadusi tootvaid soojuselektrijaamu nimetatakse koostootmisjaamadeks.'